Ce este o AC rădăcină auto‑semnată?
O autoritate de certificare (AC) care nu se bazează pe alta pentru validare se numește AC “rădăcină” (sau “ancoră”). O AC care se bazează pe alta pentru validare se numește “AC intermediară”. Încrederea într-o astfel de AC rădăcină trebuie stabilită prin alte mijloace decât un certificat. Software‑ul de sistem al computerului dvs. conține o listă de identități AC acceptabile care au fost calificate preliminar de Apple. Puteți adăuga alte AC la această listă utilizând aplicația Acces portchei sau administratorul poate efectua această operație pentru dvs.

Ce este o autoritate de certificare intermediară?
Autoritatea de certificare (AC) care se bazează pe o altă AC pentru validare se numește AC intermediară. O AC intermediară depinde de AC emitentă din punct de vedere al validității, și poate fi invalidată sau revocată de aceasta. AC intermediare sunt utilizate în mod curent de AC emitente pentru a-și delega autoritatea pentru un subset al operațiilor lor, precum o anumită utilizare sau o anumită clasă de utilizatori. Dacă dvs. sau sistemul dvs. acordă încredere emitentului unei AC intermediare, atunci va acorda încredere și autorității de certificare intermediare, cu excepția cazului în care suprascrieți aceasta în mod explicit. De asemenea, puteți să acordați încredere în mod direct unei AC intermediare fără să acordați încredere emitentului; totuși, acest lucru împiedică verificările de validitate bazate pe autoritatea emitentului. Atunci când creați o AC intermediară utilizând Asistent pentru certificate, trebuie să fie prezentă o AC rădăcină sau intermediară existentă (împreună cu cheia privată aferentă) pentru a-l semna.

Ce înseamnă “Stabilește această AC ca fiind implicită”?
Când se acceptă solicitări de semnare a certificatelor din partea utilizatorilor, autoritatea de certificare (AC) implicită va fi selectată automat în meniul pop-up al autorităților de certificare disponibile. Când faceți clic pe “Stabilește această AC ca fiind implicită”, numele pe care l-ați specificat mai sus va deveni autoritatea de certificare implicită.

Cum se folosește “E-mail de la”?
După crearea autorității de certificare de către Asistent pentru certificate, veți putea crea un fișier de invitație pentru ca utilizatorii să solicite un certificat de la autoritatea dvs. de certificare. Un utilizator poate face dublu clic pe acest fișier de invitație, iar Asistent pentru certificate îl va ghida pe parcursul procesului de solicitare a unui certificat. Solicitarea certificatului este trimisă la adresa de e-mail specificată aici.